官醖
作者：王禹偁
朝代：宋

paragraphs: 爲郡得官醖，月給盈三斛。
地僻少使車，時清罕留獄。
老大復遷謫，吾懷頗幽獨。
嬋娟樓上月，爛漫池邊菊。
東院與西亭，翛翛風弄竹。
對此不開樽，騷人應慟哭。
獨酌入醉鄉，陶然瞑雙目。
醒來成浩歎，胡爲事口腹。
彝酒書垂誡，羣飲聖所戮。
漢文亦禁酒，患在糜人穀。
自從孝武來，用度常不足。
榷酤奪人利，取錢入官屋。
古今事相倍，帝皇道難復。
吾無奈爾何，更盡杯中淥。